Martin Gerber

Martin Gerber (* 3. september 1974, Burgdorf, Švajčiarsko) je bývalý švajčiarsky hokejový brankár. Preslávil sa najmä pôsobením v NHL.
V súčasnosti sa venuje trénovaniu mladých brankárov.
V sezóne 2005/2006 získal s tímom Carolina Hurricanes Stanley-Cup.
Strieborný medailista so švajčiarskou reprezentáciou na Majstrovstvách sveta v roku 2013.
Víťaz švédskej najvyššej ligy SHL s tímom Färjestadt BK v roku 2002, víťaz švajčiarskej NLB v roku 1998 s SC Lagnau a víťaz švajčiarskej NLA s tímom Kloten Flyers v roku 2017.
Vyhlásený za najlepšieho brankára SHL v sezóne 2001/2002.
V roku 2006 dostal cenu za najlepšieho švajčiarskeho hokejistu sezóny.
Klubová kariéra.
Martin Gerber začiatok svojej kariéry odštartoval v FC Langnau, v domácej NLB, ktorá sa vďaka nemu posunula do najvyššej švajčiarskej súťaže - NLA a v roku 1998 vyhral ešte v B-kategórii titul.
Gerberov vstup do zámoria však dlho nebol zvažovaný a bol vnímaný skôr ako európsky gólman. Draftovaný bol až vo veku 25 rokov Anaheimom Mighty Ducks v ôsmom kole draftu 2001 (232. celkovo). Jeho neskorý výber nepredpokladal, že Gerber niekedy do NHL aj skutočne zavíta, bol talentovaný, ale jeho brankársky štýl pasoval skôr do širších európskych klzísk. Silná lapačka, dobré pozičné chytanie, ale výpadky koncentrácie neprorokovali jeho budúcnosť v najvyššej hokejovej lige sveta. Navyše v tíme Ducks sa v tom čase nachádzala silná trojica gólmanov Jean-Sébastien Giguère, Steve Shields a Ilia Bryzgalov.
Gerber v sezóne 2001/2002 nastúpil vo švédskej SHL za tím Färjestadt BK, čím umlčal všetkých, ktorí o jeho schopnostiach pochybovali. Tím doviedol k titulu, pričom obsadil prvú priečku vo všetkých brankárskych štatistikách ligy. V Play-off si dokonca pripísal až 94,1% úspešnosť zákrokov a bol vyhlásený za gólmana sezóny.
Tento výkon organizáciu Ducks presvedčil aby mu dala šancu v prvom tíme pred Bryzgalovom, ktorý „na farme“ až takto oslnivé výkony nepredvádzal. Navyše vtedajšia brankárska dvojka „káčerov“ Steve Shields bol vymenený do Bostonu Bruins.
A tak sa ôsmy výber draftu dostal zo švédskej ligy rovno do tímu NHL. Už v sezóne 2002/2003 sa chopil svojej príležitosti a s úspešnosťou 92,9% v 22 zápasoch bol pre Giguera silnou oporou a pomáhal tak v jeho hernej pohode. Ducks napokon prehrali vo finále Stanley-Cupu po fantastických výkonoch Giguera v bránke. Ale vyhliadka do budúcnosti vôbec nebola zlá.
Giguere-Gerber patrili k najlepším dvojiciam ligy, a tak „káčeri“ mohli na pohár pomýšľať zas. Avšak nestalo sa tak a do Play-Off sa v ďalšom ročníku neprebojovali. Gerberova výkonnosť sa jemne zhoršila, ale stále bola nadpriemernou. V 32 zápasoch si pripísal 91,8% úspešnosť zákrokov.
Ducks mali v bránkovisku dvoch silných brankárov schopných zastávať post jednotky. Ešte pred Výlukou v sezóne 2004/2005 sa rozhodli Gerbera vymeniť za potrebnejší materiál (keďže v zálohe mali ešte stále dobre pripraveného Bryzgalova). Švajčiarsky gólman bol vymenený za obrancu Tomáša Malíka a 3. výber v drafte 2004 do Caroliny Hurricanes, kde v sezóne 2005/2006 zastal post jednotky.
Avšak počas Play-Off v roku 2006 sa Gerber zranil a bol vystriedaný mladým kanadským brankárom Camom Wardom, ktorý tím doviedol k Stanley-Cupu. Gerber v Caroline zrazu nebol potrebný, a tak putoval do Ottawy Senators, kde na tri sezóny zastával post jednotky.
Avšak v tom čase už 33-ročný Gerber nebol v ideálnej forme a bol za špičkou svojej výkonnosti. Neosvedčil sa a putoval do Toronta Maple Leafs odkiaľ si dal na jednu sezónu prestávku na najvyššiu súťaž a sezónu 2009/2010 strávil v KHL.
Jeho posledný návrat do NHL bol v sezóne 2010/2011, kedy ho ako neobmedzene voľného hráča podpísali Edmonton Oilers. Avšak v ich drese odchytal už iba tri zápasy a kariéru ešte niekoľko rokov dokončoval vo švédskej SHL a napokon v domácej NLA, kde v roku 2017 získal Švajčiarsky pohár. Kruh sa uzavrel. Gerber v tom istom roku ukončil profesionálnu hokejovú kariéru.
Reprezentačná kariéra.
Martin Gerber býval častým reprezentantom Švajčiarska na Majstrovstvách sveta, odkiaľ si v roku 2013 priniesol striebornú medailu. V rokoch 2002 a 2006 reprezentoval Švajčiarsko na Olympijských hrách.
Patrí medzi legendy švajčiarskeho hokeja a patrí k najvýraznejším brankárom ich hokejovej histórie.